РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/401-15

9. октобар 2015. године

Б е о г р а д

**З А П И С Н И К**

**50. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 9. ОКТОБРА 2015. ГОДИНЕ**

Седница је почела у 11,20 часова.

 Седници је председаваo Петар Петровић, председник Одбора..

 Седници су присуствовали чланови Одбора: Тања Томашевић Дамњановић, Биљана Илић Стошић, Живан Ђуришић, Мехо Омеровић, Драган Пауновић, Биљана Савовић, Мирјана Андрић, Велинка Тошић, Милетић Михајловић и Неђо Јовановић.

 Седници је присуствовао Балинт Пастор (заменик Ласла Варге).

 Седници нису присуствовали чланови Одбора: Александар Мартиновић, Олгица Батић, Балша Божовић и Јован Марковић, нити њихови заменици.

 Седници су присуствовали судија Бранка Банчевић, члан Високог савета судства, као представник Високог савета судства, и Татјана Бабић, директор, и Владан Јоксимовић, заменик директора Агенције за борбу против корупције, као представници Агенције.

 На предлог председника Одбора, утврђен је следећи

Д н е в н и р е д :

1. Утврђивање Предлога за доношење одлуке о престанку функције председника Привредног суда у Чачку, који је поднео Високи савет судства (број 118-2244/15, од 21. септембра 2015. године);
2. Разматрање Предлога одлуке о избору судија који се први пут бирају на судијску функцију, коју је поднео Високи савет судства (број 119-2179/15, од 11. септембра 2015. године);
3. Давање сагласности на Правилник о унутрашњем уређењу и систематизацији радних места у стручној служби Агенције за борбу против корупције, који је поднела Агенција за борбу против корупције (број 02-2429/15, од 5. октобра 2015. године);
4. Р а з н о.

Пре преласка на рад по утврђеном дневном реду усвојени су, без примедаба, записници са 48. и 49. седнице Одбора.

**Прва тачка дневног реда: Разматрање** **Предлога за доношење одлуке о престанку функције председника Привредног суда у Чачку, који је поднео Високи савет судства**

Одбор је, на основу чл. 51. и 202. Пословника Народне скупштине, одлучио да поднесе следећи

И З В Е Ш Т А Ј

Одбор за правосуђе, државну управу и локалну самоуправу размотрио је Предлог Високог савета судства за доношење одлуке о престанку функције председника Привредног суда у Чачку Дејану Чојбашићу јер је, Одлуком Високог савета судства број 119-05-256/2015-01, од 4. септембра 2015. године, Дејан Чојбашић изабран за судију Привредног апелационог суда.

Чланом 74. став 1. Закона о судијама прописано је да председнику суда престаје функција, поред осталог, и избором за судију другог суда. Ставом 2. истог члана прописано је да одлуку о престанку функције председника суда доноси Народна скупштина.

Полазећи од наведеног, Одбор је констатовао да су се стекли разлози да Народна скупштина, на основу члана 74. став 2. Закона о судијама, донесе одлуку о престанку финкције председника Привредног суда у Чачку.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда:** **Разматрање Предлога одлуке о избору судија који се први пут бирају на судијску функцију**

Одбор је, на основу чл. 51. и 201. Пословника Народне скупштине, одлучио да поднесе следећи

И З В Е Ш Т А Ј

 Одбор за правосуђе, државну управу и локалну самоуправу је констатовао да је Предлог одлуке о избору судија који се први пут бирају на судијску функцију Високи савет судства поднео као овлашћени предлагач, у складу са чланом 50. став 4. Закона о судијама.

 Одбор је одлучио да предложи Народној скупштини да прихвати Предлог одлуке о избору судија који се први пут бирају на судијску функцију.

 За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда:** **Давање сагласности на Правилник о унутрашњем уређењу и систематизацији радних места у стручној служби Агенције за борбу против корупције**

На основу члана 23. Закона о Агенцији за борбу против корупције („Службени гласник РС“, број 97/08, 53/10, 66/13 - УС, 67/13 - УС и 112/13 – аутентично тумачење) и члана 51. Пословника Народне скупштине („Службени гласник РС“, број 20/12 – Пречишћени текст), Одбор за правосуђе, државну управу и локалну самоуправу, на 50. седници одржаној 9. октобра 2015. године, размотрио је Правилник о унутрашњем уређењу и систематизацији радних места у Стручној служби Агенције за борбу против корупције број 014-110-00-11/2014-01/1, од 30. септембра 2015. године, и донео

О Д Л У К У

Даје се сагласност на Правилник о унутрашњем уређењу и систематизацији радних места у Стручној служби Агенције за борбу против корупције, број 014-110-00-11/2014-01/1, од 30. септембра 2015. године, који је донео директор Агенције за борбу против корупције, по прибављеном позитивном мишљењу Одбора Агенције за борбу против корупције (Закључак Одбора Агенције број 014-110-00-5/2015-02, од 30. септембра 2015.године).

**Четврта тачка дневног реда: Разно**

Председник Одбора упознао је чланове Одбора да је Кшиштоф Бернацки, начелник Одељења за претприступне акције Директората за демократску подршку Европског парламента, у име Европског парламента упутио позив Народној скупштини да делегација Народне скупштине састављена од четири народна посланика узме учешће на семинару „Улога омбудсмана у савременој парламентарној демократији: регионална перспектива“, кои ће бити одржан 18. и 19. октобра 2015. године у Бриселу. Делегацију би требало да чине два члана Одбора за европске интеграције, један члан Одбора за људска и мањинска права и раоправност полова и један члан одбора за правосуђе, државну управу и локалну самоуправу.

Одбор је, на предлог Меха Омеровића, одлучио да члан наведене делегације из реда чланова Одбора буде Биљана Илић Стошић.

Седница је завршена у 11,35 часова.

 СЕКРЕТАР ПРЕДСЕДНИК

 Љиљана Милетић Живковић Петар Петровић